text: Tobaksrygning årsag til dødsbrand
  15 november 2010 kl. 15.38
  Det var efter alt at dømme tobaksrygning, der førte til en dødsbrand i et rækkehus i Tønder søndag morgen.
  - Undersøgelserne har bestyrket mistanken om, at branden er opstået ved en tabt cigaret eller glød fra rygning, oplyser Syd- og Sønderjyllands Politi.
  Politiet tilføjer, at ligsyn i dag af de to dræbte unge mænd ikke har givet nye oplysninger. De er formentlig døde af røgforgiftning.
  Branden opstod i et mindre rækkehus på Syrenvænget i Tønder.
  Ifølge Tønder Brandvæsen stod der ild ud af et vindue på forsiden af huset, da brandvæsenet ankom til stedet tidligt søndag morgen.
  Der blev sendt røgdykkere ind i huset, hvor de fandt to unge mænd liggende livløse i stuen. Hele huset var fyldt med kraftig røg.
  